Դանուբ-Դրավա

Դանուբ-Դրավա (), ազգային պարկ Հունգարիայի հարավում, Հարավ-Անդրդանուբյան մարզում, Սոմոգի, Բարանյա և Տոլնա պրովիցիաներում։ Պարկի տարածքը շարունակական չէ, այլ բաղկացած է 21 շրջաններից, որոնք սփռված են մեծ տարածքում, հիմնականում Դանուբի և Դրավայի երկայնքով, ինչպես նաև գետամիջյան հատվածում։ Պարկի ընդհանուր մակերեսը կազմում է 494,79 կմ²։ Դրավա և Դանուբ գետերի միջև կարևոր բնական նշանակություն ունեցող շրջանները բնապահպանական հսկողության տակ են վերցվել 1962 թվականից, իսկ ազգային պարկը հիմնադրվել է 1996 թվականին։

Դիտարժան  տարածքներ

Հեմենեց   
Հեղեղատային անտառային տարածք Դանուբի աջ ափին, Սեկսարդից հարավ-արևելք, Մոհաչից հյուսիս-արևելք՝ Բայա քաղաքի դիմաց։ Հեմենեցի տարածքում կազմակերպվել է կենդանաբանական արգելոց, որը մտնում է ազգային պարկի կազմի մեջ։

Հեմենցը կտրված է Դանուբի և նրա վտակ Շիոյի ճյուղային հոսքերով և կողային չորացած հուներով։ Դրանցից շատերն ունեն բավականին ոլորուն տեսք և կազմում են մեծ թվով կղզիներ։

Արգելոցում կազմակերպված է Թափլոշ-Գոգա ցուցադրական գոտի Շիոյի և Դանուբի չորացած հուներից մեկի միջև ընկած հրվանդանում։ Ցուցահանդեսի ցուցադրությունում ներկայացված է այդ տարածաշրջանի հունգարացի գյուղացիների ավանդական կենսակերպը։ Այստեղ կարելի է տեսնել նաև հունգարական ընտանի կենդանիների ավանդական ցեղատեսակներ։ Հեմենեցի կենդանական աշխարհը հարուստ և բազմազան է՝ այստեղ բնակվում են բազմաթիվ վայրի կենդանիներ, հատկապես թռչուններ՝ արծիվներ, ձկնկուլներ, արագիլներ և այլն։

Դրավայի  հովիտ 
Դրավան հոսում է Հարավային Անդրդանուբյան շրջանի տարածքով ավելի քան 150 կիլոմետր։ Շատ տեղերում այն ​​այստեղ ձևավորում է Խորվաթիայի հետ սահմանը, երբեմն այն ամբողջությամբ մտնում է հունգարական երբեմն էլ խորվաթական տարածք։ Ի տարբերություն Հունգարիայի մյուս խոշոր գետերի՝ Դանուբի և Տիսայի, Դրավան գործնականում չի ուղղվել, այստեղ հիդրոտեխնիկական  աշխատանքներ չեն իրականացվել, ինչը հնարավորություն է տվել ափերում պահպանել անաղարտ բնական տարածքները, որոնցից շատերը ներառված են պարկի կազմում։ Շատ տարածքներում Դրավան ձևավորել է բազմաթիվ չորացած հուներ, կողային հոսքեր և կղզիներ։

Ափերին աճում են լաստենի, հացենի, հաճարենի, գետի չորացած հունում և կողային ճյուղավորումներում աճում են ուռիներ։ Գետի ափերի զառիթափերում բույն են դնում ծիծեռնակները, ալկիոնները և խաչկտուցները։ Գետը կարևոր դեր է խաղում չվող ջրային թռչունների համար, վաղ գարնանը Դրավայի տարածքում կարելի է տեսնել դրանց հազարավոր երամներ։

Լանկոցի անտառ 

Ձգվում է Վիզվարից դեպի հյուսիս-արևմուտք՝ Դրավային զուգահեռ։ Այստեղ տարածված ծառատեսակներից են կաղնին, կնձենին, հացենին անտառաթփուտները  և լիանները։ Հեղեղումների ժամանակ անտառը պարբերաբար ողողվում է։

Բարչյան անտառ 
Բարչյան  գիհու անտառը ձգվում է Դրավայից հյուսիս՝ Բարչ քաղաքից արևելք, ունի  հարուստ բուսական և կենդանական աշխարհ։

Մեչեկ և Աբալիգետ քարանձավ 
Պեչից հյուսիս գտնվում է Մեչեկի լեռնոտ անտառապատ շրջանը, որի շատ հատվածներ գտնվում են պահպանության տակ։ Մեչեկի ամենահայտնի տեսարժան վայրը Աբալիգետ ստալակտիտային քարանձավն է, որը բաց է հանրության համար։ Քարանձավը ձևավորվել է ստորգետնյա հոսքի հետևանքով ժայռերի քայքայումից։ Քարանձավում բնակվում են չղջիկների պաշտպանված տեսակներ։

Ծանոթագրություններ

Արտաքին հղումներ 
 
 

Հունգարիայի ազգային պարկեր